
Tlačová správa

Začal spoločný  vedecký projekt  na manažment biotopov 

Inštitút aplikovanej ekológie DAPHNE s expertným tímom  Botanického ústavu SAV začal práce na spoločnom projekte, ktorého zámerom je ochrana vzácnych travinných biotopov na Slovensku. Cieľom je navrhnúť čo najvhodnejšie hospodárenie pre jednotlivé typy vzácnych biotopov, akými sú napríklad slatinné lúky, slaniská alebo suchomilné travinné ekosystémy. 

Travinné ekosystémy na Slovensku sú veľmi rozmanité a mnohé z nich vznikli práve vďaka bežnej poľnohospodárskej činnosti človeka – koseniu a pastve dobytka. V týchto ekosystémoch žije veľké množstvo vzácnych druhov rastlín a živočíchov, z ktorých sú dnes už mnohé ohrozené. Úbytok a degradácia druhovo bohatých travinno-bylinných porastov sa výrazne prejavuje aj na Slovensku. Príčinou je najmä absencia obhospodarovania lúk v posledných desaťročiach, ktorá súvisí s útlmom poľnohospodárstva. S cieľom zabrániť ďalšiemu úbytku týchto biotopov začal Inštitút DAPHNE  s expertným tímom  Botanického ústavu SAV vedecký projekt, ktorý ma za úlohu navrhnúť vhodné manažmentové odporúčania na zachovanie jednotlivých typov travinných biotopov. Všetky odporúčania je však najskôr potrebné experimentálne overiť.

Jednou z výskumných lokalít je NPR Belianske lúky v Popradskej kotline. Ide o jednu z najzachovalejších prírodných rezervácií s najväčším komplexom slatinných lúk na Slovensku, zo vzácnych druhov sa tu vyskytuje aj viacero druhov orchideí. Slatinné ekosystémy boli po stáročia obhospodarované kosením, zriedka prepásaním dobytka. Keď sa však lokalita prestane kosiť, priestor obsadia konkurenčne silnejšie druhy bylín, kry a stromy. Ak sa obhospodarovanie neobnoví v krátkom čase, slatina sa zmení na iný typ ekosystému a navždy sa tak z lokality vytratia mnohé vzácne druhy rastlín a na ne viazané živočíchy. Na to, aby sa vzácne druhy naďalej zachovali, je dôležité uskutočniť výskum a navrhnúť, aký typ hospodárenia je pre daný biotop najvhodnejší. Experiment na tejto lokalite sa zaoberá vplyvom dlhodobého mulčovania na slatinné lúky, kedy sa slatinná lúka zarastajúca trstinou alebo vŕbami pomulčuje  a posekaná biomasa sa ponechá na lokalite  a porovnáva sa  s bežne využívaným kosením. Mulčovanie je v súčasnosti populárna technika, ktorá sa využíva pri obnove zarastajúcich lokalít. V Európe je však len veľmi málo štúdií, ktoré sa venujú dlhodobému vplyvu mulčovania na biodiverzitu týchto na živiny chudobných lúk. 

Okrem NPR Belianske lúky prebieha výskum  tiež na Poľane, na lokalite pod Jaseňovým vrchom, v rezervácii Sliačske travertíny, NPR Kamenínske slanisko, NPR Kláštorské lúky, v CHKO Biele Karpaty na lokalite Dúbravy.  Vedecký projekt je spolufinancovaný z Finančného mechanizmu EHP, Nórskeho finančného mechanizmu a zo štátneho rozpočtu Slovenskej republiky.

